
1. IZHODIŠČA


Ministrstvo za gospodarstvo, delo in šport kot izvajalec javnega razpisa »Spodbude za nastop na sejmih s področja lesarstva v Sloveniji v letih 2026 in 2027« bo za sofinanciranje stroškov priprave in ureditve razstavnega prostora uporabilo poenostavljeno obliko obračunavanja upravičenih stroškov v obliki standardnega stroška na enoto površine.

Namen uvedbe standardnega stroška na enoto površine je:
· poenostaviti izvajanje javnega razpisa, 
· zmanjšati administrativna bremena za prijavitelje in ministrstvo, 
· zagotoviti enotno, pregledno in objektivno obravnavo vseh upravičencev, 
· zmanjšati tveganje napak pri preverjanju dejansko nastalih stroškov, 
· omogočiti učinkovitejše izvajanje nadzora nad porabo javnih sredstev.

Z javnim razpisom želimo okrepiti sejemsko-promocijske aktivnosti podjetij s področja lesarstva ter omogočiti čim širšemu krogu lesnopredelovalnih podjetij udeležbo na sejmih v Sloveniji. S tem prispevamo k večji prepoznavnosti podjetij, njihovih izdelkov in storitev ter hkrati k promociji lesa kot trajnostnega, obnovljivega in nizkoogljičnega materiala prihodnosti.

Za določitev višine standardnega stroška na enoto površine se uporablja metoda izračuna na podlagi dejanskih tržnih cen primerljivih storitev opremljanja sejemskih prostorov, pridobljenih s povpraševanjem na trgu.


2.  OPIS METODE ZA IZRAČUN

Direktorat za lesarstvo je v maju 2026 izvedel povpraševanje na trgu za določitev običajnih stroškov priprave in ureditve razstavnega prostora na sejmih v Sloveniji.

V okviru povpraševanja je bilo povabilo k oddaji ponudbe posredovano sedmim gospodarskim subjektom, ki izvajajo storitve načrtovanja, postavitve in opremljanja sejemskih prostorov.

V pozivu je bila navedena naslednja specifikacija ponudbe:
Opremljena stojnica v velikosti 70 m2 v nadstandardni postavitvi z elementi:
- Izdelava idejnega in izvedbenega načrta
- Kompletne stenske sejemske konstrukcije ozadja 2,5-5,0 m
- Grafika na stik brez vidne podkonstrukcije
- Sejemski interieri boljše kvalitete
- Sejemska nadstandardna LED razsvetljava
- Sejemski tepih debelejše višje kvalitete z lepilno tehniko, pvc zaščito in prvim čiš.
- Leseni pod deb. 2cm za aluminjastimi obrobami
- Info razstavni pult unikatni, 1 kos
- transport sejemske opreme in monterjev na montažo in demontažo
- Lepljenje in čiščenje grafike pred in po dogodku


Do izteka roka je bila prejeta ena neposredna ponudba. Zaradi zagotavljanja zadostne primerjalne osnove sta bili dodatno pridobljeni še dve primerljivi ponudbi za vsebinsko primerljive storitve opremljanja razstavnih prostorov.

Pri izračunu se je kot primerjalna enota uporabila cena na kvadratni meter razstavnega prostora, saj predstavlja velikost razstavnega prostora glavni stroškovni dejavnik pri načrtovanju, izdelavi in postavitvi sejemske opreme.


3. IZRAČUN STANDARDNEGA STROŠKA

Pregled pridobljenih ponudb:

	Ponudba
	Površina
	Skupna vrednost
	Cena na m²

	1
	60 m²
	9.120,00 EUR
	152,00 EUR/m²

	2
	60 m²
	10.085,00 EUR
	168,08 EUR/m²

	3
	70 m²
	11.997,00 EUR
	171,38 EUR/m²



Aritmetična sredina cen na kvadratni meter znaša:

(152,00 EUR + 168,08 EUR + 171,38 EUR) / 3 = 163,82 EUR/m²

Na podlagi navedenega se standardni strošek na enoto površine za stroške priprave in ureditve razstavnega prostora določi v višini:

	
163,82 EUR na m² razstavnega prostora.




4. UTEMELJITEV USTREZNOSTI METODE

Uporabljena metoda temelji na dejanskih tržnih cenah primerljivih storitev, ki jih na slovenskem trgu izvajajo specializirani ponudniki sejemskih storitev.

Metoda izračuna:
· temelji na objektivno preverljivih tržnih podatkih, 
· uporablja enotno metodologijo za vse primerjane ponudbe, 
· omogoča transparentno določitev višine stroška, 
· temelji na povprečnih tržnih cenah in zato ne daje neupravičene prednosti posameznim ponudnikom ali upravičencem, 
· je sorazmerna z naravo in obsegom podprtih aktivnosti, 
· prispeva k zmanjšanju administrativnih bremen pri izvajanju javnega razpisa. 

Ker je višina stroška določena na podlagi povprečja več primerljivih tržnih ponudb, se šteje, da je metoda izračuna poštena, pravična in preverljiva ter zagotavlja gospodarno, učinkovito in namensko porabo javnih sredstev.


5. NAČIN UPORABE STANDARDNEGA STROŠKA

Standardni strošek se uporablja za izračun upravičenih stroškov priprave in ureditve razstavnega prostora.

Upravičeni stroški se izračunajo po naslednji formuli:

Upravičeni stroški = velikost razstavnega prostora (m²) × 163,82 EUR/m²

Upravičenec pri zahtevku za izplačilo ne dokazuje dejansko nastalih stroškov priprave in ureditve razstavnega prostora, temveč izkaže realizacijo aktivnosti ter dejansko velikost najetega in postavljenega razstavnega prostora v skladu z določili javnega razpisa.

